
	
	

                                 Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А   



София 1000, пл. "Света Неделя" №6 ,  тел: (+359 2)  9401 444, факс: (+359 2) 9401 595




Р Е Ш Е Н И Е  
  №  РС-КПК-3381-24-036


Днес, 09.05.2024 година, в град София, Комисията за противодействие на корупцията, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева	

У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията, образувано въз основа на Решение на Комисията за противодействие на корупцията (КПК) с рег. № КИ-104 от 20.03.2024 г. по сигнал с вх. рег. № КПК-3381/23.02.2024 г. на КПК.
Производството е образувано против Бейзат Яхя - член на Управителния съвет на „СИДП“ гр. Ш. в периода 28.06.2011 г. – 01.06.2021 година.
По същество в сигнала се твърди, че Бейзат Яхя в качеството си на член на УС на „СИДП“ гр. Ш. е участвал в подготовката, обсъждането и приемането на решение по т. 7 от Протокол № 181/28.03.2018 г. на УС на „СИДП“ гр. Ш., за наемане от ТП на ДЛС „П“ на допълнителни площи от „пристройка“ към наетата Административна сграда, които са собственост на Бейзат Яхя.
           Във връзка с твърденията в сигнала Комисията е изискала и получила с писмо вх. № КПК-3381-3/11.04.2024 г. на КПК от директора на дирекция „ТДДП“ към МЗХ на РБ., заверени копия на следните документи: Договор за управление № РД58-16/15.04.2011 г., сключен между Бейзат Яхя и министъра на ЗХ; Доклад, изх. № 93-4258/19.04.2016 г. от заместник-министъра на ЗХ; Договор за управление № РД58-4/19.04.2016 г., сключен между Бейзат Яхя и министъра на ЗХ; Заповед № РД49-175/16.04.2021 г на министъра на ЗХГ за освобождаване на Бейзат Яхя; Заповед № РД49-176/16.04.2021 г. на министъра на ЗХГ за назначаване на Бейзат Яхя за член на УС и представител на държавата в „СИДП“ гр. Ш.; Договор за управление № РД58-39/16.04.2021 г., сключен между Бейзат Яхя и министъра на ЗХ и Заповед № РД49-223/01.06.2021 г на министъра на ЗХГ за освобождаване на Бейзат Яхя, като член на УС на „СИДП“.
	     С вх. № КПК-3381-4/12.04.2024 г. на КПК, в Комисията е получено писмо от собственика на „***“ ЕООД, съдържащо заверено копие на Договор за покупко-продажба на поземлен имот, сключен на 30.05.2019 г. между „****“ ЕООД и Бейзат Яхя.
    		 С вх. № КПК-3381-4/12.04.2024 г. на КПК, в Комисията е получено писмо от директора на „СИДП“ гр. Ш., съдържащо заверени копия на Протокол № 181/28.05.2018 г. на УС на „СИДП“  и Заповед № 208/22.05.2018 г. на директора на „СИДП“ гр. Ш.
	      С вх. № КПК-3381-8/26.04.2024 г. на КПК, в Комисията е получено писмо от директора на ТП ДЛС „П“ с. Венец, съдържащо заверени копия на Сключен договор за наем от 2018 г. между  ДЛС „П“ и „*****“ ЕООД, Протокол за предаване на владеене от 03.06.2019 г., Анекс № 1/01.10.2020 г. и Анекс № 2/23.06.2022 г. към договора за наем и Докладна записка с вх. № 248/28.02.2018 г., подписана от С. Б. – директор на ТП ДЛС „П“.

		Служебно са извършени справки в НБД „Население“, на електронната страница на Териториално поделение ДЛС „П.“, „СИДП“ гр. Ш. и ТРРЮЛНЦ.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от държавен орган.
Чрез сключен, на основание чл. 169, ал. 2 пр. първо във вр. с чл. 167, т. 2 от Закона за горите, договор за управление № РД58-16/15.04.2011 г., между Бейзат Яхя и МЗХ на РБ., на Яхя е възложено да участва в управлението на „СИДП“ гр. Ш., като член на УС, за срок от 5 (пет) години.
Чрез изготвен Доклад, изх. № 93-4258/19.04.2016 г. от заместник-министър на ЗХ на РБ., министърът на ЗХ е уведомен, относно изтичане на договор за управление № РД58-16/15.04.2011 г.
На 19.04.2016 г. на основание чл. 169, ал. 2 пр. първо във вр. с чл. 167, т. 2 от Закона за горите, е сключен договор за управление № РД58-4/19.04.2016 г., между Бейзат Яхя и министъра на ЗХ на РБ., с който на Яхя е възложено да участва в управлението на „СИДП“ гр. Ш., като член на Управителния съвет, за срок от 5 (пет) години.
На 28.02.2018 г. С. Б. – директор на ТП ДЛС „П“ изготвя Докладна записка № 248 до директора на „СИДП“ гр. Ш. за постъпило уведомление № 3/12.02.2018 г. от „****“ ЕООД, за промяна на собственост на сграда, наета от ловното стопанство и възникнала необходимост от среща с новия собственик и провеждане на преговори за бъдещи отношения. Посочва се също, че поради необходимост от наемане на допълнителни площи, прилежащи към наетия обект, се е стигнало до заключение за прекратяване на настоящия договор за наем по взаимно съгласие и подписване в същия ден на нов договор за наем, включващ същите площи и новия собственик. 
От справка в ТРРЮЛНЦ се установява, че „*****“ ЕООД е с едноличен собственик на капитала и управител Н.С. и предмет на дейност: производство, преработка и търговия на едро и дребно със селскостопанска продукция /земеделие и животновъдство/, производство, пакетиране и търговия с промишлени и хранителни стоки и стоки за бита, търговия с цигари и алкохол след съответните разрешения, ресторантьорство; хотелиерство; туристически услуги, комисионерство, търговско представителство и посредничество, лизингова дейност, валутни сделки след съответното разрешение, комплексно транспортно обслужване в страната и чужбина; реекспорт, производство, преработка и продажба на селскостопанска продукция, спедиционна и складова дейност, търговия със строителни материали, комплексно строителство и ремонти, вътрешен и международен туризъм, сделки с интелектуална собственост, рекламни, информационни, програмни, импресарски дейности, покупка, строеж или обзавеждане на недвижими имоти с цел продажба: посредничество при сключване на сделки с недвижими имоти и движимо имущество, осъществяване на абонамент, доставка и разпространение на печатни издания и софтуерни продукти: външно-търговска дейност, както и всякакви дейности незабранени със закон.
В дневния ред на проведено на 28.03.2018 г. редовно заседание на УС на „СИДП“  по Протокол № 181 под т. 7, е посочено разглеждане на Докладна записка от директора на ТП ДЛС „П.“, с която е депозирано предложение за подновяване на договора за наем и наемане на допълнителни площи от сградата, ползвана от стопанството за административната му дейност. Във връзка с това, на същото заседание е взето решение за одобряване на предложението за подновяване на договора за наем за срок от 15 години и наемане на допълнителни площи от сградата, ползвана от стопанството за административната му дейност, находяща се в с. В., обл. Ш., ул. „К. и М.“ № 17, при единична цена за 1 кв. м. закрита площ в размер на 5.80 лв. без ДДС и единична месечна наемна цена за 1 кв. м. открита площ в размер на 4.00 лв. без ДДС, като предложената за наемане обща закрита застроена площ възлиза на 579.60 кв. м., а общата открита застроена площ възлиза на 190.00 кв. м. Също и предлага на министъра на ЗХГ, да съгласува наемането на актива. Решението е прието и с подписа на Бейзат Яхя, в качеството му на председател на УС на „СИДП“.  
Със Заповед № 208 от 22.05.2018 г. и на основание чл. 172 ал. 1 и ал. 3 от Закона за горите, във връзка с чл. 23, ал. 1 т. 14 от Правилника за организацията и дейността на „СИДП“ гр. Ш., съгласувано със заместник-министъра на ЗХГ и Решение по т. 7 от Протокол № 181 от 28.03.2018 г., Директорът на „СИДП“ гр. Ш. оправомощава директора на ТП ДЛС „П“ към „СИДП“ гр. Ш., съгласно договор за управление, с право от името на ТП ДЛС „П“ и за неговите нужди, свързани с административна дейност, да наеме за срок от 15 години дълготраен материален актив – административна сграда, находяща се в с. В., обл. Ш., ул. „К. и М.“ № 17, с обща застроена площ 190.00 кв. м., при месечна наемна цена за 1 кв. м. закрита площ в размер на 5.80 лв. без ДДС и единична месечна наемна цена за 1 кв. м. открита площ в размер на 4.00 лв. без ДДС. Административната сграда е собственост на „****“ ЕООД, видно от справка по партидата на дружеството в Имотния регистър.
На 23.05.2018 г. е сключен договор за наем между ДЛС „П.“, представлявано от С. Б., в качеството му на директор и Н. С. - едноличен собственик и управител „****“ ЕООД, за наем на посочената по-горе административна сграда, находяща се в с. В, обл. Ш..
На 30.05.2019 г. е сключен договор за покупко-продажба на недвижим имот между Бейзат Яхя в лично качество и Н. С. - управител и представляващ „****“ ЕООД, с което Яхя продава свой собствен имот, находящ се в с. В., обл. Ш., представляващ Пристройка със обща застроена площ 342 кв.м., за стойност от 23 200 лв., платима до 31.05.2019 година.  
На 03.06.2019 г. е съставен Протокол за предаване на владение към договор за наем от 25.03.2018 г. между „****“ ЕООД, представлявано от Н. С. и ДЛС „П.“, представлявано от С. Б. В протокола е посочено, че на основание Удостоверение за въвеждане в експлоатация на строеж № 1/25.04.2019 г. и нотариален акт за покупко-продажба № 54, том II, рег. № 1403, дело 199 от 30.05.2019 г. се е състояло предаване на владение на площи от пристройка към съществуваща административна сграда, описани в Приложение № 1, неразделна част от Договор за наем от 23.05.2018 г. в общ размер на 190 кв. метра.
С Анекс № 1 към договор за наем от 23.05.2018 г., подписан на 01.10.2020 г. страните по договора се споразумяват за отпадане на част от наетата квадратура по основния договор за наем.
Със Заповед № РД49-175/16.04.2021 г. на министъра на ЗХГ и на основание §3, ал. 4 от Преходните и заключителните разпоредби на Закона за публичните предприятия във връзка с чл. 21 от Закона за публичните предприятия и чл. 168, т. 3 от Закона за горите, Бейзат Яха е освободен като член на УС на „СИДП“ гр. Ш., считано от дата на издаване на Заповедта.  
Със Заповед № РД49-176/16.04.2021 г. на министър на ЗХГ, на основание §3, ал. 4 от Преходните и заключителните разпоредби на Закона за публичните предприятия във връзка с чл. 21 от Закона за публичните предприятия и чл. 168, т. 1 и 3 от Закона за горите и чл. 52, ал. 1 от Правилника за прилагане на Закона за публичните предприятия, Бейзат Яхя е назначен за член на УС и представител на държавата в „СИДП“ гр. Ш., считано от дата на издаване на Заповедта.
На 16.04.2021 г. на основание чл. 21, ал. 1 от Закона за публичните предприятия, чл. 169, ал. 2 от Закона за горите и заповед № РД49-176/16.04.2021 г., е сключен договор за управление № РД58-39/16.04.2021 г., между Бейзат Яхя и министъра на ЗХГ, с който на Яхя е възложено да участва в управлението на „СИДП“ гр. Ш., като член на Управителния съвет – представител на държавата, за срок от 5 (пет) години.
Със Заповед № РД49-223/01.06.2021 г. на министъра на земеделието, храните и горите, на основание чл. 168, т. 1 и 3 от Закона за горите, чл. 13, ал. 2, т. 8 от Договор за управление № РД58-39/16.04.2021 г., Бейзат Яхя е освободен като член на Управителния съвет – представител на държавата на „СИДП“ гр. Ш. и е прекратен сключения с него договор за управление, считано от датата на издаване на Заповедта. 
С Анекс № 2 към договор за наем от 23.05.2018 г., подписан на 23.06.2022 г. от Б-НАС“ ЕООД, представлявано от Н. С. и ДЛС „П.“, представлявано от С. Б., страните се споразумяват за изменение на чл. 3, ал. 1 от договор за наем, касаещ недвижим имот офис сграда, за период 01.05.2022 – 01.05.2024 година. 

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ (отм.) и чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо висша/публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ (отм.) и чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша/публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Бейзат Яхя, в качеството му на член на Управителния съвет на „СИДП“ гр. Ш. до 01.06.2021 г. е бил лице, заемащо висша публична длъжност чл. 6, ал. 1, т. 47 от ЗПКОНПИ (отм.) и респективно чл. 6, ал. 1, т. 47 от ЗПК и органът, компетентен да се произнесе относно наличието или липсата на конфликт на интереси по отношение на него е Комисията за противодействие на корупцията. 
Съгласно чл. 167 от Закона за горите, органи на управление на държавните предприятия по чл. 163 от същия Закон са министърът на земеделието и храните и управителният съвет. В чл. 168, ал. 3 от същия закон е регламентирано, че министърът на земеделието и храните назначава и освобождава членовете на управителните съвети. 
Съгласно чл. 169 и чл. 170 от Закона за горите, Управителният съвет на държавните предприятия се състои от трима членове, включително директорът на предприятието. Министърът на земеделието и храните сключва договор за управление за срок 5 години с всеки член на управителния съвет. Не може да бъде член на управителния съвет лице, което е осъждано за престъпление от общ характер, което е съпруг или роднина по права, по съребрена линия или по сватовство до трета степен включително с друг член на управителния съвет. Членовете на управителния съвет избират помежду си председател, като това не може да бъде директорът на предприятието. Управителният съвет заседава най-малко веднъж месечно. Заседанията на управителния съвет се организират и ръководят от председателя на съвета. Заседанието на управителния съвет е редовно, ако на него присъстват всички членове. Решенията на управителния съвет се приемат с явно гласуване и с мнозинство от всички членове. Управителният съвет може да взема решения и неприсъствено, ако всички членове са заявили писмено съгласието си за решението. За заседанията на управителния съвет се водят протоколи, които се подписват от всички присъстващи членове. Министърът на земеделието и храните освобождава преди изтичането на срока на договора за управление член на управителния съвет, когато не отговаря на изискванията, посочени в чл. 169, ал. 3 от Закона за горите, при нарушение на условията, предвидени в договора за управление, при подаване на писмено заявление за освобождаване и при наличие на други основания, предвидени в договора за управление. Управителният съвет приема проект на правилник за организацията и дейността на държавното предприятие и го предлага на министъра на земеделието и храните за утвърждаване, приема годишния финансов план на държавното предприятие и го предлага на министъра на земеделието и храните за утвърждаване, приема годишния финансов план на териториалните поделения на държавното предприятие, приема структурата и щата на централното управление и на териториалните поделения на държавното предприятие, определя регистриран одитор за одит и заверка на годишния финансов отчет и го утвърждава, предлага на министъра на земеделието и храните да вземе решение за разпределение на печалбата и за покриване на загубата, предлага на министъра на земеделието и храните да вземе решение за изразходване на средствата по фондовете, създавани и управлявани от предприятието, предлага на министъра на земеделието и храните да вземе решение за създаване и за закриване на териториални поделения на държавното предприятие и за определяне на техния район на дейност и седалище, взема решения за закупуване, разпореждане, бракуване или ликвидация на дълготрайни материални активи с балансова стойност до 30 000 лв. и предлага на министъра на земеделието и храните да вземе решение за такива с балансова стойност над 30 000 лв., приема годишен доклад за дейността на държавното предприятие и годишен финансов отчет и ги предлага на министъра на земеделието и храните за одобряване и изпълнява и други функции, свързани с управлението на държавното предприятие, в съответствие с действащите нормативни актове или възложени му от министъра на земеделието и храните.
Според разпоредбата на чл. 73 от ЗПКОНПИ (отм.) и чл. 91 от ЗПК производството за установяване на конфликт на интереси, както и за нарушения по чл. 68 и 69, респективно чл. 86 и 87 се образува в срок от 6 месеца от откриването, но не по-късно от три години от извършването на нарушението.
Във връзка с изложеното, упражнените правомощия до 20.03.2021 г. от страна на Бейзат Яхя, в тогавашното му качеството на член на УС на „СИДП“ гр. Ш., не са предмет на настоящото производство, поради факта, че са извършени извън срока по чл. 91 от ЗПК, с оглед на обстоятелството, че настоящото производство е образувано на 20.03.2024 г.
В хода на производството не се събраха доказателства и не се установяват упражнени правомощия във връзка с подготовка, обсъждане и/или приемане на решения пораждащи действия или бездействия, касаещи процесния имот, находящ се в с. В., обл. Ш., от страна на Бейзат Яхя в тогавашното му качеството на член на УС на „СИДП“ гр. Ш. за обхванатия от настоящото производство срок от 20.03.2021 г. до 01.06.2021 г. – датата на освобождаването му като член на  УС. Следва да се посочи, че със Заповед № РД49-223/01.06.2021 г. на министъра на ЗХГ, на основание чл. 168, т. 1 и 3 от Закона за горите, чл. 13, ал. 2, т. 8 от Договор за управление № РД58-39/16.04.2021 г., Бейзат Яхя е освободен като член на УС – представител на държавата на „СИДП“ гр. Ш. и е прекратен сключения с него договор за управление, считано от датата на издаване на Заповедта.
В тази връзка, в случая е налице само една от предпоставките за „конфликт на интереси“ по отношение на Бейзат Яхя, в качеството му на член на УС на „СИДП“ гр. Ш. за периода 20.03.2021 до 01.06.2021 г., а именно – лице, заемащо висша публична длъжност. Липсата на упражнени правомощия по служба от лицето, заемащо висша/публична длъжност в срока по чл. 73 от ЗПКОНПИ (отм.) и чл. 91 от ЗПК, изключва наличието на нарушение на разпоредбите на Глава Осма, Раздел II от ЗПКОНПИ (отм.), съответно Глава Осма, Раздел II от ЗПК, което води и до липсата на конфликт на интереси.

Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнение правомощия от Бейзат Яхя, в качеството му на член на УС на „СИДП“ гр. Ш. в срока по чл. чл. 73 от ЗПКОНПИ (отм.) и чл. 91 от ЗПК.

Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и §7, ал. 2 от ДР на ЗПК

РЕШИ:


НЕ УСТАНОВЯВА конфликт на интереси по отношение на Бейзат Яхя, EГН ********, в качеството му член на Управителния съвет на „СИДП“ гр. Ш. и лице, заемащо висша/публична длъжност чл. 6, ал. 1, т. 47 от ЗПКОНПИ (отм.), респективно чл. 6, ал. 1, т. 47 от ЗПК, във връзка с подготовката, обсъждането и приемането на решение по т. 7 от Протокол № 181/28.03.2018 г. на УС на „СИДП“ гр. Ш., за наемане от ТП ДЛС „П“ на допълнителни площи към наета Административна сграда, поради липса на упражнени правомощия по служба.


Препис от Решението да се изпрати на Окръжна прокуратура Ш., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

          КОМИСИЯ:

          ЗАМЕСТНИК-ПРЕДСЕДАТЕЛ:………П……………….../АНТОН СЛАВЧЕВ /

          ЧЛЕН:…………………..…………………П…….….../АНТОАНЕТА ЦОНКОВА/

          ЧЛЕН:…………………………....………..П...……………..../ПЛАМЕН ЙОЦОВ/

           ЧЛЕН:……………………...……..............П......................../СИЛВИЯ КЪДРЕВА/


/
